b'\n_START_ARTICLE_\nDen venskablige foreningen\n_START_PARAGRAPH_\nDen venskablige Foreningen var en sosial forening som ble stiftet 5. november 1846 av 46 borgere i Christiania. Senere utvidet den navnet til Den venskablige foreningen af 1846, blant medlemmer bare kalt Venskaben. Foreningen arrangerte ulike medlemsfester og aktiviteter fram til 1994 da den ble oppl\xc3\xb8st.\n_START_SECTION_\nHistorie\n_START_PARAGRAPH_\nVenskaben var en av flere sosiale foreninger som ble stiftet i Christiania p\xc3\xa5 midten av 1800-tallet. De fleste av disse hadde kort levetid. H\xc3\xa5ndverksmestere utgjorde i stor grad de \xc2\xabvirkelige\xc2\xbb medlemmene de f\xc3\xb8rste \xc3\xa5rene, h\xc3\xa5ndverkersvenner kunne bare opptas som \xc2\xabdansende\xc2\xbb medlemmer. Kvinner kunne ikke bli medlemmer, men delta p\xc3\xa5 arrangement hvor det ble tillatt. Det var et unntak i loven fra 1846 der enker kunne s\xc3\xb8ke om medlemskap. Enkemedlemskap ble senere tatt ut._NEWLINE_Foreningen arrangerte klubbkvelder, i en periode med egen tjener (med navn Westerbom \xe2\x80\x93 se foto i fotoalbumet U 0001), danseaftener, ball, torskeaftener, utflukter, julebord med mer. Klubbaftnene ble etter hvert mer og mer orientert om kortspillet bridge. \xc3\x86resmedalje ble utdelt fra 1872, og fra 1927 ble kommand\xc3\xb8rorden utdelt. Medlemmer kunne bli utnevnt til ridder og stormester. En periode etter starten hadde foreningen over 300 medlemmer, de siste \xc3\xa5rene var medlemstallet nede i rundt 15._NEWLINE_I 1992 ble det p\xc3\xa5 generalforsamlingen ikke valgt styre, men en forvalter. Foreningen ble oppl\xc3\xb8st 19. april 1994, og papirer og rekvisita ble overlevert Oslo Bymuseum som senere overlot arkivet, minus rekvisita, til byarkivet.'